প্ল্যাঙ্কটন
প্লাঙ্কটন (Plankton) জলজ বাস্তুতন্ত্রের ক্ষুদ্র অথবা আণুবীক্ষণিক জীব। এসব জীব কিছুটা সচল বা সম্পূর্ণ নিশ্চল, ভেসে থাকে কিংবা ঢেউয়ের সঙ্গে বা স্রোতে ভেসে চলে। উপকূলীয়, ভাসমান ও তলদেশসহ যাবতীয় জলীয় আবাসস্থলই এসব প্রাণী ও উদ্ভিদের আবাস। শৈবালজাতীয় উদ্ভিদের বড় বড় দল এবং সবুজ শৈবাল, নীল-সবুজ শৈবাল, ডেসমিড, ডায়াটম, প্রোটোজোয়া, রটিফার, ক্ল্যাডোসেরান, কোপেপড ও অস্ট্রাকোডের মতো অমেরুদন্ডী প্রাণী দ্বারা সাধারণত প্লাঙ্কটন দল গঠিত। উপরন্তু এই দলের মধ্যে কখনও কখনও অপরিণত বয়সের কিছু মাছ, বিভিন্ন ধরনের প্রাণীর লার্ভা ও কৃমি থাকে।